SL Uradni list Evropske unije L 167/52

IZVEDBENI SKLEP KOMISIJE

z dne 4. junija 2014

o spremembi prilog k odločbam 92/260/EGS, 93/197/EGS in 2004/211/ES glede pogojev v zvezi z zdravstvenim varstvom živali in izdajanjem veterinarskih spričeval za uvoz registriranih konjev iz nekaterih delov ozemlja Indije

(notificirano pod dokumentarno številko C(2014) 3582)

(Besedilo velja za EGP)

(2014/332/EU)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive Sveta 92/65/EGS z dne 13. julija 1992 o zahtevah zdravstvenega varstva živali za trgovino in za uvoz v Skupnost živali, semena, jajčnih celic in zarodkov, za katere ne veljajo zahteve zdravstvenega varstva živali, določene v posebnih pravilih Skupnosti iz Priloge A(I) k Direktivi 90/425/EGS (1), in zlasti člena 17(3)(a) Direktive,

ob upoštevanju Direktive Sveta 2009/156/ES z dne 30. novembra 2009 o pogojih v zvezi z zdravstvenim varstvom živali, ki ureja premike in uvoz kopitarjev iz tretjih držav (2), ter zlasti člena 12(1) in (4), točke (a) člena 15, člena 16(2), uvodnega stavka člena 19 ter točk (a) in (b) člena 19 Direktive,

ob upoštevanju naslednjega:

(1) Direktiva 2009/156/ES določa pogoje v zvezi z zdravstvenim varstvom živali pri uvozu živih enoprstih kopitarjev v Unijo. Določa, da se uvoz enoprstih kopitarjev v Unijo dovoli le iz tistih tretjih držav, ki izpolnjujejo nekatere zahteve v zvezi z zdravstvenim varstvom živali.

(2) Odločba Komisije 92/260/EGS (3) določa pogoje v zvezi z zdravstvenim varstvom živali in zahteve za izdajanje veterinarskih spričeval za začasen sprejem registriranih konjev v Unijo za obdobje, krajše od 90 dni, iz tretjih držav, razvrščenih v posebne sanitarne skupine, kakor je določeno v Prilogi I k Odločbi. Priloga II k navedeni odločbi določa vzorce veterinarskih spričeval, ki morajo spremljati živali, ki prihajajo iz tretjih držav, razvrščenih v ustrezne skupine.

(3) Odločba Komisije 93/197/EGS (4) določa pogoje v zvezi z zdravstvenim varstvom živali in zahteve za izdajanje veterinarskih spričeval pri uvozu registriranih enoprstih kopitarjev ter enoprstih kopitarjev za vzrejo in proizvodnjo iz tretjih držav, razvrščenih v posebne sanitarne skupine, kakor je določeno v Prilogi I k Odločbi. V navedeni prilogi so določene tudi kategorije enoprstih kopitarjev, ki se lahko uvažajo iz posamezne tretje države. Priloga II k navedeni odločbi določa vzorce veterinarskih spričeval, ki morajo spremljati živali, ki prihajajo iz tretjih držav, razvrščenih v ustrezne skupine.

(4) Odločba Komisije 2004/211/ES (5) je vzpostavila seznam tretjih držav ali, kadar se uporablja regionalizacija, njihovih delov, iz katerih države članice lahko dovolijo uvoz enoprstih kopitarjev in njihovega semena, jajčnih celic in zarodkov, ter določa druge pogoje, ki se uporabljajo za takšen uvoz. Navedeni seznam je v Prilogi I k navedeni odločbi.

(5) Razpoložljive informacije kažejo, da je Indija prosta konjske kuge v skladu z zakonodajo Unije, zadnji primer konjske kuge pa je bil prijavljen leta 1963. Indija je prav tako že dve leti prosta venezuelskega encefalomielitisa enoprstih kopitarjev, bolezni, ki ni bila nikoli prijavljena v navedeni tretji državi. Vendar se na nekaterih delih ozemlja Indije pojavlja smrkavost, o pojavu spolne kuge konj pa ni dovolj informacij.

(6) Ob upoštevanju epidemioloških razmer v Indiji glede bolezni, ki se prenašajo na enoprste kopitarje, bi bilo treba navedeno tretjo državo razvrstiti v skupino C, kot je določena v Prilogi I k Odločbi 92/260/EGS oz. Odločbi 93/197/EGS.

(7) Ker je tveganje za okužbo s smrkavostjo manjše za registrirane konje, je primerno omejiti vnos enoprstih kopitarjev v Unijo na izključno registrirane konje in zahtevati, da se za navedene registrirane konje, vnesene v Unijo v skladu z Odločbo 92/260/EGS ali Odločbo 93/197/EGS, opravijo testi za ugotavljanje smrkavosti in spolne kuge konjev. V vzorcu veterinarskega spričevala ”C” iz ustrezne Priloge II k navedenima odločbama bi zato morali biti opredeljeni navedeni testi za vnos navedenih registriranih konjev iz Indije.

(8) Prilogi I in II k Odločbi 92/260/EGS in Odločbi 93/197/EGS bi bilo zato treba ustrezno spremeniti.

(9) Indija je z dopisom z dne 31. decembra 2013 Komisijo obvestila o vzpostavitvi območja, prostega bolezni enoprstih kopitarjev, v centru Remount and Veterinary Corps (RVC) Centre, Meerut Cantonment, okraj Meerut, divizija Meerut v zvezni državi Uttar Pradesh, in dala potrebna jamstva, kot so zahtevana v skladu s členom 12 Direktive 2009/156/ES.

(10) V pričakovanju izida revizijske misije Komisije in ob upoštevanju, da želi Indija avgusta 2014 sodelovati na Svetovnih konjeniških igrah mednarodne konjeniške zveze (Fédération Èquestre Internationale – FEI) v Normandiji v Franciji, bi bilo treba v Indiji začasno odobriti vzpostavljena območja, prosta bolezni enoprstih kopitarjev, in sicer do oktobra 2014.

(11) Regionalizacija bi morala vključevati tudi načine dostopa za prevoz registriranih konjev z območja, prostega bolezni enoprstih kopitarjev, do najbližjega mednarodnega letališča, za katero je Indija predložila standardne operativne postopke in ukrepe za biološko zaščito.

(12) Prilogo I k Odločbi 2004/211/ES bi bilo zato treba ustrezno spremeniti.

(13) Ukrepi iz tega sklepa so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJI SKLEP:

Člen 1

Prilogi I in II k Odločbi 92/260/EGS se spremenita v skladu s Prilogo I k temu sklepu.

Člen 2

Prilogi I in II k Odločbi 93/197/EGS se spremenita v skladu s Prilogo II k temu sklepu.

Člen 3

Priloga I k Odločbi 2004/211/ES se spremeni v skladu s Prilogo III k temu sklepu.

Člen 4

Ta sklep je naslovljen na države članice.

V Bruslju, 4. junija 2014 Za Komisijo Tonio BORG Član Komisije

(1) UL L 268, 14.9.1992, str. 54.

(2) UL L 192, 23.7.2010, str. 1.

(3) Odločba Komisije 92/260/EGS z dne 10. aprila 1992 o pogojih v zvezi z zdravstvenim varstvom živali in izdajanjem veterinarskih spričeval za začasen sprejem registriranih konjev (UL L 130, 15.5.1992, str. 67).

(4) Odločba Komisije 93/197/EGS z dne 5. februarja 1993 o pogojih zdravstvenega varstva živali in izdajanju zdravstvenih spričeval pri uvozu registriranih kopitarjev ter kopitarjev za pleme in proizvodnjo (UL L 86, 6.4.1993, str. 16).

(5) Odločba Komisije 2004/211/ES z dne 6. januarja 2004 o uvedbi seznama tretjih držav in delov njihovega ozemlja, s katerih države članice dovolijo uvoz živih kopitarjev in semena, jajčnih celic in zarodkov vrste kopitarji, ter o spremembi odločb 93/195/EGS in 94/63/ES (UL L 73, 11.3.2004, str. 1).

PRILOGA I Prilogi I in II k Odločbi 92/260/EGS se spremenita: 1. v Prilogi I se seznam tretjih držav, razvrščenih v skupino C, nadomesti z naslednjim: „Skupina C (1) Kanada (CA), Kitajska (3) (CN), Hongkong (HK), Indija (3) (IN), Japonska (JP), Republika Koreja (KR), Macau (MO), Malezija (polotok) (MY), Singapur (SG), Tajska (TH), Združene države Amerike (US)“; 2. v Prilogi II se v vzorcu veterinarskega spričevala C v oddelku III točka (l) nadomesti z naslednjim: „(l) Če konj prihaja iz Kitajske (1) (3), Indije (1) (3) ali Tajske (3), je bil na njem opravljen test reakcije vezanja komplementa za smrkavost in spolno kugo konjev, rezultati pa so negativni pri razredčini seruma 1:10 na vzorcu krvi, odvzetem v 10 dneh od izvoza na dan … (4) (5).“.

PRILOGA II Prilogi I in II k Odločbi 93/197/EGS se spremenita: 1. v Prilogi I se seznam tretjih držav, razvrščenih v skupino C nadomesti z naslednjim: „Skupina C (1) Kanada (CA), Kitajska (2) (3) (CN), Hongkong (3) (HK), Indija (2) (3) (IN), Japonska (3) (JP), Republika Koreja (3) (KR), Macau (3) (MO), Malezija (polotok) (3) (MY), Singapur (3) (SG), Tajska (3) (TH), Združene države Amerike (US)“; 2. v Prilogi II se v vzorcu veterinarskega spričevala C v oddelku III točka (m) nadomesti z naslednjim: „(m) Če konj prihaja iz Kitajske (1) (3), Indije (1) (3) ali Tajske (3), je bil na njem opravljen test reakcije vezanja komplementa za smrkavost in spolno kugo konjev, rezultati pa so negativni pri razredčini seruma 1:10 na vzorcu krvi, odvzetem v 10 dneh od izvoza na dan … (4).“.